  Анжелика Тихонова корреспондент Удмуртиын «Опорный план дорожной деятельности» улосвыл программа улсын 2020-тӥ арын тупатъяны чаклам ӝынызэ ветлыны луонтэм сюресъёсты вуттӥзы. Со сярысь элькунысь транспортъя но сюрес возёсъя министерстволэн пресс-службаез ивортӥз. Туэ ӧнерчиос 28 объектъёсысь оглом 131 иськем 523 метр сюресъёсты выльдыны кулэ. 24-тӥ куарусёнэ лыдметысь 14-тӥзэ люкетэз – Дэбес – Уйвай сюресэз уже кутӥзы. Выльдэм сюреслэн кузьдалаез 3 иськем луиз. Сюрес вазен ветлыны луонтэм лыдъяськиз ини. Со пумысен трос ӝожтӥськонъёс вуылӥзы. Объектын ужъёсты туэ 3-тӥ гудырикошконэ мытӥзы. Сюресчиос асфальт шобретсэ выльдӥзы, барьеръёс, сюрес знакъёс, сигнал юбоос пуктӥзы, сюрес дуръёсты юнматӥзы но дугдылон интыос радъязы. Вуоно арын сюреслэсь эшшо куать иськемзэ лэсьтыны чаклало Удмуртиысь кивалтэтлэн тӧроез Ярослав Семёнов пусйиз, «Опорный план дорожной деятельности» элькун программа куинетӥ арзэ ужа ини шуыса. Нырысь-валысь со улсын 62 сюрес люкетъёсты выльдыны чаклало вал, бӧрысь лыдметэз ватсазы на. Али отчы 83 сюрес люкетъёс пыро. Со сюресъёс гуртъёсы нуо, кудъёсаз оглом 20 сюрс пала адями улэ. Отӥ нӧд вакытэ ортчыны ик уг луы вал. Туэлы пуктэм ужпумысь ӝыныез объектъёс тупатъямын ини. Тросэз ужъёс – эшшо 14 сюрес люкетъёс – коньывуон-шуркынмон вакытлы усёзы. Со вакытэ куазен сэрен сюресчиослы ӝог ужаны шуг луэ. Озьы ке но, ваньмыз соос туэ вуттэмын луыны кулэ Ярослав Семёнов, Удмуртиысь кивалтэтлэн тӧроезТодэ вайытом, кемалась ик ӧвӧл сюресчиос Грак ёросысь ветлыны луонтэм сюресэз выльдӥзы.  Тегъёс: Авто Дэбес Удмуртия гуртсюресъёс тупатъянужъёс  